ईर्यापथ आस्रव
ईर्यापथ आस्रव, जैनमत में वर्णित आस्रव का एक भेद है। मन, वचन और काया की सहायता से आत्मप्रदेशों में गति होना जैन धर्म में 'योग' कहलाता है और इसी योग के माध्यम से आत्मा में कर्म की पुद्गलवर्गणाओं का जो संबंध होता है उसे आस्रव कहते हैं। आस्रव के दो भेद हैं : (१) सांपरायिक आस्रव तथा (२) ईर्यापथ आस्रव। सभी शरीरधारी आत्माओं को ज्ञानावरणादि कर्मों का (आयुकर्म के अतिरिक्त) हर समय बंध होता रहता है। मोह, माया, मद, क्रोध, लोभ आदि से ग्रस्त आत्माओं को सांपरायिक आस्रव (शुभाशुभ फल देनेवाले कर्मों का होना) होता है और जो आत्माएँ क्रोधाधि रहित हैं उन्हें ईर्यापथ आस्रव (फल न देनेवाले कर्मों का होना) होता है।
आसव
आसव एक पालि शब्द हैं (संस्कृत:आश्रव) जो बौद्ध शास्त्र, दर्शन, और मनोविज्ञान में प्रयोग किया जाता है, जिसका अर्थ हैं "अन्तर्वाह" या "नासूर"।  यह कामुक सुख, अस्तित्व के लिए तरसना, और अज्ञानता के मानसिक कलंक को संदर्भित करता हैं, जो संसार - पुनर्जन्म, दुःख, और फिर मरने के अनादि चक्र - को कायम रखता हैं। बौद्ध धर्म में, आसव का अनुवाद "कर्म-संबंधी पूर्वाभिरुचि का पकना" या "कर्म-संबंधी झुकाव" भी होता हैं। यह शब्द जैन साहित्य में भी आम हैं, और कभी कभी "आश्रव" के रूप में प्रकट होता हैं। हालांकि, बौद्ध धर्म जैन धर्म की कर्म और आश्रव के वाद को नकारता हैं, और एक अन्य संस्करण प्रस्तुत करता हैं।